作者:李群玉
標題:送處士自番禺東遊便歸蘇臺別業
內容:啞軋暮江上，櫓聲搖落心。宛陵三千里，路指吳雲深。蓴菜動歸興，忽然聞會吟。南浮龍川月，東下敬亭岑。多君詠逍遙，結蘿碧溪陰。高籠華表鶴，靜對幽蘭琴。汗漫江海思，傲然抽冠簪。歸嶼未雲寂，還家應追尋。二陸文苑秀，岧嶢懷所欽。惜我入洛晚，不睹雙南金。江左風流盡，名賢成古今。送君無限意，別酒但加斟。